En ældre kvinde er blevet sigtet for at have dræbt sin mand og parteret liget i parrets fælles bolig i Herlev. Det fremgår af et grundlovsforhør ved Retten i Glostrup.

Drabet skulle være sket i juli, hævder Københavns Vestegns Politi.

Dommeren fandt dog ikke grundlag for at varetægsfængsle kvinden ved grundlovsforhøret, der foregik for lukkede døre, skriver Ritzau. Sigtelsen er dog opretholdt, oplyser Vestegnens anklagere på Twitter.

- Jeg varetægtsfængsler dig ikke, hverken på mistanken for drab eller medlidenhedsdrab. Der er helt sikkert begrundet mistanke om usømmelig omgang med lig. Men der ikke hjemmel og grundlag for en varetægtsfængsling, siger dommeren i retten.

Det er kommet frem, at manden var dødeligt syg.

Under den indledende del af grundlovsforhøret kom det frem, at politiet endnu ikke ved, hvordan manden er blevet dræbt.

Kvinden nægter sig skyldig i drab, men erkender de faktiske forhold.

- Men der er detaljer, som vi ikke har kunnet tage stilling til endnu, siger hendes forsvarer, Bjørn Lund Madsen.

Der er navneforbud mod både kvinden og hendes mand, skriver Ekstra Bladet.

Politiet var på kvindens adresse i adskillige timer i går og i dag. Anmeldelsen, der henledte politiets opmærksomhed mod huset i Herlev, blev modtaget mandag klokken 10.30.

Efterfølgende blev adressen spærret af, og Hjemmeværnet holdt vagt ved huset over natten.

Ifølge Ekstra Bladet var politiets kmd-vogne på stedet. De fungerer som en kommandocentral og arbejdsstation for politiets efterforskere